Številka: 478-106/2020-15

Datum: 14. 3. 2022

**OBČINSKEMU SVETU**

**OBČINE TRŽIČ**

**ZADEVA: Poročilo o realizaciji Načrta ravnanja z nepremičnim premoženjem Občine Tržič za leto 2021**

Župan je v skladu z 28. členom Zakona o stvarnem premoženju države in samoupravnih lokalnih skupnosti (Uradni list RS, št. 11/18 in 79/18; v nadaljevanju: ZSPDSLS-1) dolžan občinskemu svetu v tekočem letu za preteklo leto, vendar najpozneje ob sprejetju zaključnega računa proračuna, predložiti poročilo o realizaciji načrta ravnanja s stvarnim premoženjem. Občinski svet Občine Tržič je na svoji 16. redni seji dne 26. 11. 2020 sprejel Načrt ravnanja z nepremičnim premoženjem Občine Tržič za leti 2021 in 2022 (v nadaljevanju: Načrt), na svoji 20. redni seji dne 20. 5. 2021 pa še 1. dopolnitev Načrta.

Na Načrt pridobivanja so bili za leti 2021 in 2022 uvrščene nepremičnine v skupni vrednosti 254.654,80 EUR, pri čemer so bili v letu 2021 s postavke 60225 – Odškodnine predvideni nakupi zemljišč v skupni vrednosti 100.000,00 EUR, s postavke 61000 – Nakup nepremičnin in drugi odhodki v zvezi z nepremičninami pa nakupi v skupni vrednosti 35.000,00 EUR.

V letu 2021 je bilo s proračunske postavke 60225 realiziranih za 12.203,75 EUR nakupov nepremičnin, kamor sta všteta tudi nakupa nepremičnin parc. št. 634/5 k.o. 2144 Bistrica in parc. št. 43/4 k.o. 2146 Kovor, ki ju je na podlagi drugega odstavka 24. člena ZSPDSLS-1 in na podlagi sklepa Občinskega sveta Občine Tržič št. 301-16-6-2020, sprejetega dne 26. 11. 2020 na 16. redni seji, na načrt uvrstil župan. V letu 2021 je bilo poleg tega sklenjenih pravnih poslov oziroma so bile sprejete ponudbe še za skupnih 21.162,44 EUR, pri katerih plačilo kupnine zapade (oziroma je zapadlo) v letu 2022, kamor so všteti tudi nakupi nepremičnin parc. št. 122/15 k.o. 2147 Križe ter parc. št. 195/2 in 107/15 k.o. 2148 Senično, ki jih je na podlagi drugega odstavka 24. člena ZSPDSLS-1 in na podlagi sklepa Občinskega sveta Občine Tržič št. 301-16-6-2020, sprejetega dne 26. 11. 2020 na 16. redni seji, na načrt uvrstil župan. S postavke 61000 ni bil realiziran noben pravni posel, sprejeta pa je bila ponudba za sklenitev pravnega posla v vrednosti 526,00 EUR, ki bo sklenjen v letu 2022.

Na podlagi Načrta je bilo na Načrt razpolaganja z nepremičnim premoženjem za leti 2021 in 2022 uvrščenih za skupno 882.912,00 EUR nepremičnin, pri čemer je bilo ocenjeno, da bo v letu 2021 realiziranih za skupno 168.000,00 EUR poslov. Občina Tržič je v letu 2021 realizirala prodaje nepremičnin v skupni vrednosti 279.192,17 EUR, kamor so vštete tudi prodaje nepremičnin parc. št. 591/18 k.o. 2143 Tržič, parc. št. 15/7 k.o. 2146 Kovor ter parc. št. 576/36 in 576/39 k.o. 2147 Križe, ki jih je na podlagi drugega odstavka 24. člena ZSPDSLS-1 in na podlagi sklepa Občinskega sveta Občine Tržič št. 302-16-6-2020, sprejetega dne 26. 11. 2020 na 16. redni seji, na načrt uvrstil župan, in prodaja parc. št. 370/5 k.o. 2143 Tržič ter parc. št. 445/9 k.o. 2146 Kovor, ki ju je Občina Tržič izvedla na podlagi drugega odstavka 27. člena ZSPDSLS-1 in na podlagi sklepa Občinskega sveta Občine Tržič št. 303-16-6-2020 z dne 26. 11. 2020. Poleg tega je Občina Tržič sklenila še pravne posle oziroma so bile sprejete ponudbe še za skupnih 79.885,05 EUR, v zvezi s katerimi plačilo kupnine zapade (oziroma je zapadlo) v letu 2022, kamor so vštete tudi prodaje nepremičnin parc. št. 673/1 k.o. 2143 Tržič, parc. št. 397/2 k.o. 2146 Kovor ter parc. št. 857/20 in 857/33 k.o. 2148 Senično, ki jih je na podlagi drugega odstavka 24. člena ZSPDSLS-1 in na podlagi sklepa Občinskega sveta Občine Tržič št. 302-16-6-2020 z dne 26. 11. 2020 na načrt uvrstil župan, in parc. št. 650/1 k.o. 2143 Tržič ter parc. št. 837/22 k.o. 2147 Križe, ki ju je Občina Tržič izvedla na podlagi drugega odstavka 27. člena ZSPDSLS-1 in na podlagi sklepa Občinskega sveta Občine Tržič št. 303-16-6-2020 z dne 26. 11. 2020.

Seznam nakupov in prodaj, ki jih je občina realizirala na podlagi Načrta v letu 2021 je naveden v Tabeli 1 in Tabeli 2. Navedeni tabeli sta prilogi in sestavni del tega poročila.

Poleg realiziranih poslov je Občina Tržič lastnikom nepremičnin, ki so bile uvrščene na Načrt pridobivanja, v letu 2021 poslala ponudbe za odkup v skupni vrednosti približno 21.000 EUR, v preteklih letih pa v skupni vrednosti približno 53.000 EUR, ter ponudbe za prodajo v letu 2021 v skupni vrednosti približno 219.000 EUR in v letu 2020 v skupni vrednosti približno 112.000 EUR, na katere pa se stranke sploh niso odzvale, jih niso sprejele, ali pa so pogajanja še v teku. Občina Tržič si bo prizadevala v letu 2022 realizirati pravne posle tudi v zvezi s tistimi nepremičninami, za katere je bila poslana ponudba, pa občina ni prejela odgovora.

Priloge:

* Tabela 1: Načrt razpolaganja z nepremičnim premoženjem Občine Tržič za leti 2021 in 2022 – Realizacija 2021,
* Tabela 2: Načrt pridobivanja nepremičnega premoženja Občine Tržič za leti 2021 in 2022 – Realizacija 2021.

Pripravila:

Jasna Kavčič, univ. dipl. inž. grad., Klemen Srna, univ. dipl. pol.,

vodja Urada za okolje in prostor DIREKTOR OBČINSKE UPRAVE

Tomaž Ropret, univ. dipl. prav.,

višji svetovalec II